B&O klar med ny udgave af “bøffen”

Bang & Olufsen har netop løftet sløret for en ny udgave af sin populære bærbare højttaler, Beosound A1 – også kendt på redaktionen som “bøffen”. Den tredje generation byder på forbedret batterilevetid, dybere bas og et justeret design, men fastholder det velkendte runde udtryk, som har gjort højttaleren til en favorit blandt både designelskere og lydentusiaster.

Designet er som tidligere udviklet i samarbejde med den danske designer Cecilie Manz, og selvom formen er genkendelig, er der finjusteret på detaljerne. Den karakteristiske læderstrop er stadig med, men låsen er blevet redesignet med fokus på både æstetik og holdbarhed. Højttaleren fås nu også i to nye farver – den gyldne ‘Honey Tone’ og en dyb grøn ‘Eucalyptus Green’ – foruden den klassiske ‘Natural Aluminium’.

Indvendigt er højttaleren blevet styrket med en større woofer, som skal give en dybere bas og en lydstyrke, der ifølge B&O slår forgængeren med to decibel. Samtidig er batterilevetiden blevet forlænget til op til 24 timer, alt afhængigt af brug. Den kan parres i stereo – både med modeller af samme generation og med forgængeren – og fungerer fortsat som højttalertelefon med indbygget mikrofonarray til opkald.

Verdens første …

En af de mest bemærkelsesværdige nyheder er dog ikke synlig udefra: Beosound A1 er nemlig blevet den første Bluetooth-højttaler i verden med en såkaldt Cradle to Cradle-certificering. Det betyder, at produktet er designet med henblik på lang levetid og mulighed for både reparation og opgradering. Batteriet kan skiftes ud, og højttaleren er ifølge B&O skabt til mindst ti års brug i første levetid.

– Beosound A1 3rd Gen samler alt det, vi står for i Bang & Olufsen – kraftfuld og raffineret lyd, et design skabt til at holde, og en klar ambition om hele tiden at gøre det bedre, siger virksomhedens CEO, Kristian Teär, i forbindelse med lanceringen.

Beosound A1 3rd Gen er tilgængelig nu og har en vejledende pris på 2.599 kroner.

Læs også vores anmeldelse: B&O Beosound A1 2nd Generation.